CELEX: 52020PC0834
Language: el
Date: 2021-01-27
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σύμφωνα με το άρθρο 218 παράγραφος 9 της ΣΛΕΕ σχετικά με τη θέση της Ένωσης όσον αφορά το σχέδιο απόφασης της μικτής επιτροπής για τον προσδιορισμό των εμπορευμάτων για τα οποία δεν υφίσταται κίνδυνος

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 27.1.2021
            COM(2020) 834 final/2
            2020/0368(NLE)
            COM(2020) 834 final of 10.12.2020 downgraded on 27.1.2021
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ 
            σύμφωνα με το άρθρο 218 παράγραφος 9 της ΣΛΕΕ σχετικά με τη θέση της Ένωσης όσον αφορά το σχέδιο απόφασης της μικτής επιτροπής για τον προσδιορισμό των εμπορευμάτων για τα οποία δεν υφίσταται κίνδυνος
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η Επιτροπή προτείνει στο Συμβούλιο να εγκρίνει τη θέση που πρέπει να ληφθεί εξ ονόματος της Ένωσης στο πλαίσιο της μικτής επιτροπής που συστάθηκε με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (στο εξής: συμφωνία αποχώρησης), σχετικά με απόφαση της μικτής επιτροπής για τον καθορισμό των όρων υπό τους οποίους θεωρείται ότι τα εμπορεύματα δεν υπόκεινται σε εμπορική μεταποίηση στη Βόρεια Ιρλανδία, καθώς και των όρων υπό τους οποίους δεν θεωρείται ότι υφίσταται κίνδυνος τα εμπορεύματα που εισέρχονται στη Βόρεια Ιρλανδία να μεταφερθούν ακολούθως στην Ένωση. 
            
            
               2.Πλαίσιο της πρότασης
            
            
               
                  Το άρθρο 5 παράγραφος 1 του πρωτοκόλλου για τις Ιρλανδία / Βόρεια Ιρλανδία (στο εξής: πρωτόκολλο) καθορίζει το εφαρμοστέο καθεστώς δασμών για τα εμπορεύματα που μεταφέρονται στη Βόρεια Ιρλανδία: 
               
            
            
               –για εμπορεύματα που εισέρχονται με απευθείας μεταφορά στη Βόρεια Ιρλανδία από άλλο μέρος του Ηνωμένου Βασιλείου: δεν καταβάλλονται δασμοί, εκτός εάν υφίσταται κίνδυνος το εκάστοτε εμπόρευμα να μεταφερθεί ακολούθως στην Ένωση
            
            
               –για εμπορεύματα που εισέρχονται στη Βόρεια Ιρλανδία από άλλες τρίτες χώρες πλην του Ηνωμένου Βασιλείου: οι δασμοί που εφαρμόζονται στο Ηνωμένο Βασίλειο, εκτός εάν υφίσταται κίνδυνος το εκάστοτε εμπόρευμα να μεταφερθεί ακολούθως στην Ένωση. 
            
            
               
                  Σύμφωνα με το άρθρο 5 παράγραφος 2 του πρωτοκόλλου, κάθε εμπόρευμα που εισέρχεται στη Βόρεια Ιρλανδία θεωρείται ότι υφίσταται κίνδυνος να μεταφερθεί ακολούθως στην Ένωση, εκτός εάν αποδεικνύεται ότι το εν λόγω εμπόρευμα
               
            
            
               –δεν θα υποβληθεί σε εμπορική μεταποίηση στη Βόρεια Ιρλανδία 
            
            
               –και πληροί τα κριτήρια που έχει καθορίσει η μικτή επιτροπή για τον προσδιορισμό των εμπορευμάτων για τα οποία δεν υφίσταται κίνδυνος να μεταφερθούν ακολούθως στην Ένωση. 
            
            
               
                  Το άρθρο 5 παράγραφος 2 του πρωτοκόλλου προβλέπει απόφαση της μικτής επιτροπής για τον καθορισμό των όρων υπό τους οποίους πληρούται οποιαδήποτε από τις εν λόγω απαιτήσεις για να θεωρείται ότι τα εμπορεύματα δεν υφίσταται κίνδυνος να μεταφερθούν από τη Βόρεια Ιρλανδία στην Ένωση. 
               
            
            
               3.Θέση που πρέπει να ληφθεί εξ ονόματος της Ένωσης
            
            
               Όροι υπό τους οποίους θεωρείται ότι τα εμπορεύματα «δεν υφίσταται κίνδυνος» να μεταφερθούν στην Ένωση
            
            
               Τα εμπορεύματα που εισέρχονται στη Βόρεια Ιρλανδία μπορεί να θεωρηθεί ότι «δεν υφίσταται κίνδυνος» να μεταφερθούν ακολούθως στην Ένωση, εάν 
            
            
               ·είτε δεν υπάρχει οικονομικό κίνητρο για την αποστολή τους στην ΕΕ μέσω της Βόρειας Ιρλανδίας λόγω της εφαρμοστέας δασμολογικής διαφοράς, πράγμα που σημαίνει ότι 
            
            
               ·για εμπορεύματα από τη Μεγάλη Βρετανία: ο δασμός είναι μηδενικός
            
            
               ·για εμπορεύματα από άλλες τρίτες χώρες: ο δασμός της ΕΕ είναι χαμηλότερος ή ίσος με τον δασμό του Ηνωμένου Βασιλείου, 
            
            
               ή εάν με άλλον τρόπο διασφαλίζεται ότι ελαχιστοποιείται ο κίνδυνος περαιτέρω μεταφοράς τους στην ΕΕ, ιδίως επειδή ο εισαγωγέας αναγνωρίζεται ως έμπορος που πωλεί μόνο σε τελικούς καταναλωτές στη Βόρεια Ιρλανδία («Trusted Trader Scheme» - σύστημα αξιόπιστων συναλλασσομένων). Η εφαρμογή του άρθρου 5 παράγραφος 1 του πρωτοκόλλου μέσω συστήματος αξιόπιστων συναλλασσομένων απαιτεί ιδιαίτερα επιμελή παρακολούθηση από την Ένωση. Για να μπορέσει η Ένωση να αντιδράσει σε περίπτωση που το εν λόγω σύστημα δεν αποδειχθεί επαρκώς ισχυρό, η απόφαση της μικτής επιτροπής προβλέπει διαδικαστικές εγγυήσεις που παρέχουν τη δυνατότητα τερματισμού της προσέγγισης που ορίζεται σε αυτήν (ρήτρα λήξης ισχύος). 
            
            
               4.Νομική βάση
            
         
         
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η απόφαση την οποία καλείται να εκδώσει η μικτή επιτροπή συνιστά πράξη που παράγει έννομα αποτελέσματα. Η προς έκδοση πράξη θα είναι δεσμευτική για τα μέρη σύμφωνα με το άρθρο 166 της συμφωνίας. 
            
            
               Η προς έκδοση πράξη δεν συμπληρώνει ούτε τροποποιεί το θεσμικό πλαίσιο της συμφωνίας.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               5.Δημοσίευση της προς έκδοση πράξης
            
            
               Δεδομένου ότι η απόφαση της μικτής επιτροπής αφορά την εφαρμογή ουσιαστικών διατάξεων του πρωτοκόλλου, είναι σκόπιμο να δημοσιευτεί στην Επίσημη Εφημερίδα της Ευρωπαϊκής Ένωσης μετά την έκδοσή της.
            
            
               2020/0368 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σύμφωνα με το άρθρο 218 παράγραφος 9 της ΣΛΕΕ σχετικά με τη θέση της Ένωσης όσον αφορά το σχέδιο απόφασης της μικτής επιτροπής για τον προσδιορισμό των εμπορευμάτων για τα οποία δεν υφίσταται κίνδυνος
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο [218 παράγραφος 9],
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (στο εξής: συμφωνία αποχώρησης) συνήφθη από την Ένωση με την απόφαση (ΕΕ) 2020/135 του Συμβουλίου,
                  1
                της 30ής Ιανουαρίου 2020, και τέθηκε σε ισχύ την 1η Φεβρουαρίου 2020. 
            
            
               (2)Το άρθρο 166 της συμφωνίας αποχώρησης εξουσιοδοτεί τη μικτή επιτροπή να λαμβάνει αποφάσεις σχετικά με όλα τα θέματα που προβλέπονται στη συμφωνία. Το πρωτόκολλο της συμφωνίας αποχώρησης για τις Ιρλανδία / Βόρεια Ιρλανδία (στο εξής: πρωτόκολλο) αποτελεί αναπόσπαστο μέρος της εν λόγω συμφωνίας.
            
            
               (3)Το άρθρο 5 παράγραφος 1 του πρωτοκόλλου προβλέπει την καταβολή των δασμών που εφαρμόζονται στο δίκαιο της Ένωσης για εμπορεύματα που εισέρχονται στη Βόρεια Ιρλανδία τα οποία θεωρείται ότι υφίσταται κίνδυνος να μεταφερθούν ακολούθως στην Ένωση. Για τα εμπορεύματα για τα οποία δεν υφίσταται κίνδυνος, είτε δεν καταβάλλονται δασμοί, είτε καταβάλλονται οι δασμοί που εφαρμόζονται στο Ηνωμένο Βασίλειο. 
            
            
               (4)Σύμφωνα με το άρθρο 5 παράγραφος 2, όλα τα εμπορεύματα που εισέρχονται στη Βόρεια Ιρλανδία θεωρείται ότι υφίσταται κίνδυνος να μεταφερθούν ακολούθως στην Ένωση. Προκειμένου να θεωρηθεί ότι «δεν υφίσταται κίνδυνος» υπό την έννοια αυτή, τα εμπορεύματα που εισέρχονται στη Βόρεια Ιρλανδία δεν πρέπει να υποβληθούν σε εμπορική μεταποίηση στη Βόρεια Ιρλανδία ή πρέπει να πληρούν τα κριτήρια που καθορίζονται σε απόφαση της μικτής επιτροπής. 
            
            
               (5)Το κριτήριο σχετικά με τη μη υποβολή των εμπορευμάτων σε εμπορική μεταποίηση θα πρέπει επίσης να συνάδει με το γεγονός ότι, σύμφωνα με το άρθρο 6 του πρωτοκόλλου, η Βόρεια Ιρλανδία αποτελεί μέρος του τελωνειακού εδάφους του Ηνωμένου Βασιλείου, και θα πρέπει να αντικατοπτρίζει τη δέσμευση των μερών του πρωτοκόλλου ότι η εφαρμογή του θα πρέπει να επηρεάζει όσο το δυνατόν λιγότερο την καθημερινή ζωή των κοινοτήτων τόσο στην Ιρλανδία όσο και στη Βόρεια Ιρλανδία. 
            
            
               (6)Τα εμπορεύματα που εισέρχονται στη Βόρεια Ιρλανδία μπορεί να θεωρηθεί ότι δεν υφίσταται κίνδυνος να μεταφερθούν ακολούθως στην Ένωση, όταν η δασμολογική διαφορά είναι μηδενική, ή όταν εξασφαλίζεται με άλλον τρόπο ότι οι οικονομικοί φορείς δεν έχουν κίνητρο για να αποστέλλουν εμπορεύματα στη Βόρεια Ιρλανδία με μοναδικό σκοπό την επιλογή του εφαρμοστέου δασμολογίου. 
            
         
         
            
               (7)Επομένως, είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της μικτής επιτροπής,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης στο πλαίσιο της μικτής επιτροπής που συστάθηκε βάσει του άρθρου 164 της συμφωνίας αποχώρησης σχετικά με απόφαση που πρέπει να ληφθεί σύμφωνα με το άρθρο 12 του πρωτοκόλλου, βασίζεται στο σχέδιο απόφασης της μικτής επιτροπής που επισυνάπτεται στην παρούσα απόφαση. 
            
            
               Άρθρο 2
            
            
               Η απόφαση της μικτής επιτροπής δημοσιεύεται στην Επίσημη Εφημερίδα της Ευρωπαϊκής Ένωσης.
            
            
               Άρθρο 3
            
            
               Η παρούσα απόφαση αρχίζει να ισχύει από την ημερομηνία της έκδοσής της. 
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 29 της 31.1.2020, σ. 1. 
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 27.1.2021
            COM(2020) 834 final/2
            COM(2020) 834 final of 10.12.2020 downgraded on 27.1.2021
            ΠΑΡΑΡΤΗΜΑ 
            της
            πρότασης απόφασης του Συμβουλίου
            σύμφωνα με το άρθρο 218 παράγραφος 9 της ΣΛΕΕ σχετικά με τη θέση της Ένωσης όσον αφορά το σχέδιο απόφασης της μικτής επιτροπής για τον προσδιορισμό των εμπορευμάτων για τα οποία δεν υφίσταται κίνδυνος
            
               
         
         
            
               ΣΧΕΔΙΟ ΑΠΟΦΑΣΗΣ
            
            
               Η ΜΙΚΤΗ ΕΠΙΤΡΟΠΗ
            
            
               Έχοντας υπόψη το πρωτόκολλο για τις Ιρλανδία / Βόρεια Ιρλανδία της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, και ιδίως το άρθρο 5 παράγραφος 2,
            
            
               ΑΠΟΦΑΣΙΖΕΙ:
            
            
               Άρθρο 1
            
            
               Αντικείμενο
            
            
               Η παρούσα απόφαση θεσπίζει κανόνες για την εφαρμογή του άρθρου 5 παράγραφος 2 του πρωτοκόλλου για τις Ιρλανδία / Βόρεια Ιρλανδία (στο εξής: πρωτόκολλο) όσον αφορά:
            
            
               α)τους όρους βάσει των οποίων θεωρείται ότι εμπόρευμα που εισέρχεται στη Βόρεια Ιρλανδία από χώρες εκτός της Ένωσης δεν θα υποβληθεί σε εμπορική μεταποίηση στη Βόρεια Ιρλανδία·
            
            
               β)τα κριτήρια βάσει των οποίων θεωρείται ότι για εμπόρευμα που εισέρχεται στη Βόρεια Ιρλανδία από χώρες εκτός της Ένωσης δεν υφίσταται κίνδυνος να μεταφερθεί ακολούθως στην Ένωση.
            
            
               Άρθρο 2
            
            
               Μη εμπορική μεταποίηση
            
            
               Ένα εμπόρευμα δεν θεωρείται ότι υπόκειται σε εμπορική μεταποίηση όταν: 
            
            
               α)το πρόσωπο που υποβάλλει διασάφηση για θέση σε ελεύθερη κυκλοφορία για το εν λόγω εμπόρευμα ή το πρόσωπο για λογαριασμό του οποίου υποβάλλεται η εν λόγω διασάφηση (στο εξής: εισαγωγέας) είχε συνολικό ετήσιο κύκλο εργασιών μικρότερο από 500.000 λίρες στερλίνες κατά το πλέον πρόσφατο πλήρες οικονομικό έτος· ή 
            
            
               β)η μεταποίηση πραγματοποιείται στη Βόρεια Ιρλανδία με μοναδικό σκοπό:
            
            
               i)την πώληση τροφίμων σε τελικό καταναλωτή στο Ηνωμένο Βασίλειο·
            
            
               ii)οικοδομική δραστηριότητα, όπου τα μεταποιημένα εμπορεύματα αποτελούν μόνιμο τμήμα δομής που κατασκευάζεται από τον εισαγωγέα και βρίσκεται στη Βόρεια Ιρλανδία·
            
            
               iii)την απευθείας παροχή από τον εισαγωγέα υπηρεσιών υγείας ή φροντίδας προς τον αποδέκτη στη Βόρεια Ιρλανδία·
            
            
               iv)μη κερδοσκοπικές δραστηριότητες στη Βόρεια Ιρλανδία, όταν δεν πραγματοποιείται μεταγενέστερη πώληση του μεταποιημένου προϊόντος από τον εισαγωγέα· ή
            
            
               v)την τελική χρήση ζωοτροφών από τον εισαγωγέα σε εγκαταστάσεις που βρίσκονται στη Βόρεια Ιρλανδία.
            
         
         
            
               Άρθρο 3
            
            
               Κριτήρια βάσει των οποίων θεωρείται ότι δεν υφίσταται κίνδυνος να μεταφερθούν ακολούθως τα εμπορεύματα στην Ένωση
            
            
               1.Ένα εμπόρευμα θεωρείται ότι δεν υφίσταται κίνδυνος να μεταφερθεί ακολούθως στην Ένωση, όταν δεν θεωρείται ότι θα υποβληθεί σε εμπορική μεταποίηση σύμφωνα με το άρθρο 2 και όταν:
            
            
               α)στην περίπτωση εμπορευμάτων που εισέρχονται στη Βόρεια Ιρλανδία από άλλο μέρος του Ηνωμένου Βασιλείου με απευθείας μεταφορά,
            
            
               i)ο καταβλητέος δασμός σύμφωνα με το κοινό δασμολόγιο της Ένωσης είναι μηδενικός, ή
            
            
               ii)ο εισαγωγέας έχει λάβει άδεια σύμφωνα με τα άρθρα 5 έως 7 της παρούσας απόφασης να μεταφέρει το εν λόγω εμπόρευμα στη Βόρεια Ιρλανδία για πώληση ή τελική χρήση από τελικούς καταναλωτές που βρίσκονται στο Ηνωμένο Βασίλειο, συμπεριλαμβανομένων των περιπτώσεων στις οποίες το εν λόγω εμπόρευμα έχει υποβληθεί σε μη εμπορική μεταποίηση σύμφωνα με το άρθρο 2 πριν από την πώλησή του στους τελικούς καταναλωτές ή την τελική του χρήση από τους τελικούς καταναλωτές·
            
            
               β)στην περίπτωση εμπορευμάτων τα οποία μεταφέρονται με απευθείας μεταφορά στη Βόρεια Ιρλανδία από περιοχή πλην της Ένωσης ή άλλου μέρους του Ηνωμένου Βασιλείου, 
            
            
               i)ο καταβλητέος δασμός σύμφωνα με το κοινό δασμολόγιο της Ένωσης είναι ίσος ή μικρότερος από τον δασμό που καταβάλλεται σύμφωνα με το δασμολόγιο του Ηνωμένου Βασιλείου, ή
            
            
               ii)ο εισαγωγέας έχει λάβει άδεια, σύμφωνα με τα άρθρα 5 έως 7 της παρούσας απόφασης, για να μεταφέρει το εν λόγω εμπόρευμα στη Βόρεια Ιρλανδία προς πώληση σε τελικούς καταναλωτές ή τελική χρήση από τελικούς καταναλωτές που βρίσκονται στη Βόρεια Ιρλανδία (συμπεριλαμβανομένων των περιπτώσεων στις οποίες το εν λόγω εμπόρευμα έχει υποβληθεί σε μη εμπορική μεταποίηση σύμφωνα με το άρθρο 2 πριν από την πώλησή του ή την τελική του χρήση από τελικούς καταναλωτές), και η διαφορά μεταξύ του καταβλητέου δασμού σύμφωνα με το κοινό δασμολόγιο της Ένωσης και του καταβλητέου δασμού σύμφωνα με το δασμολόγιο του Ηνωμένου Βασιλείου είναι χαμηλότερη από το 3 % της δασμολογητέας αξίας του εμπορεύματος. 
            
            
               2.Η παράγραφος 1 στοιχείο α) σημείο ii) και στοιχείο β) σημείο ii) δεν εφαρμόζεται σε εμπορεύματα που υπόκεινται σε μέτρα εμπορικής άμυνας τα οποία θεσπίζονται από την Ένωση. 
            
            
               Άρθρο 4
            
            
               Καθορισμός των εφαρμοστέων δασμών
            
            
               Για τους σκοπούς του άρθρου 3 παράγραφος 1 στοιχείο α) σημείο i) και στοιχείο β), εφαρμόζονται οι ακόλουθοι κανόνες:
            
            
               α)ο καταβλητέος δασμός σύμφωνα με το κοινό δασμολόγιο της Ένωσης για ένα εμπόρευμα καθορίζεται σύμφωνα με τους κανόνες που καθορίζονται στην τελωνειακή νομοθεσία της Ένωσης·
            
            
               β)ο καταβλητέος δασμός σύμφωνα με το δασμολόγιο του Ηνωμένου Βασιλείου για ένα εμπόρευμα καθορίζεται σύμφωνα με τους κανόνες που καθορίζονται στην τελωνειακή νομοθεσία του Ηνωμένου Βασιλείου.
            
            
               Άρθρο 5
            
            
               Άδεια για τους σκοπούς του άρθρου 3
            
            
               1.Για τους σκοπούς του άρθρου 3 παράγραφος 1 στοιχείο α) σημείο ii) και στοιχείο β) σημείο ii), υποβάλλεται στην αρμόδια αρχή του Ηνωμένου Βασιλείου αίτηση για άδεια εισόδου εμπορευμάτων στη Βόρεια Ιρλανδία με απευθείας μεταφορά προς πώληση σε τελικούς καταναλωτές ή τελική χρήση από τελικούς καταναλωτές. 
            
            
               2.Η αίτηση για τη χορήγηση της άδειας που αναφέρεται στην παράγραφο 1 περιλαμβάνει πληροφορίες σχετικά με τις επιχειρηματικές δραστηριότητες του αιτούντος, σχετικά με τα εμπορεύματα που συνήθως εισέρχονται στη Βόρεια Ιρλανδία, καθώς και περιγραφή του είδους των καταχωρίσεων, των συστημάτων και των ελέγχων που εφαρμόζει ο αιτών για να διασφαλίζει ότι τα εμπορεύματα που καλύπτονται από την άδεια διασαφίζονται ορθά για τελωνειακούς σκοπούς και ότι μπορούν να προσκομιστούν αποδεικτικά στοιχεία προς υποστήριξη της αναληφθείσας δέσμευσης του άρθρου 6 στοιχείο β). Ο έμπορος διατηρεί τα αποδεικτικά στοιχεία, π.χ. τιμολόγια, για τα τελευταία πέντε έτη και τα παρέχει στις αρμόδιες αρχές κατόπιν αιτήματός τους. Οι απαιτήσεις σχετικά με τα δεδομένα της αίτησης καθορίζονται λεπτομερώς στο παράρτημα της παρούσας απόφασης.
            
            
               3.Στην άδεια αναφέρονται τουλάχιστον τα εξής:
            
         
         
            
               α)το όνομα του προσώπου στο οποίο χορηγήθηκε η άδεια (στο εξής: κάτοχος της άδειας)·
            
            
               β)μοναδικός αριθμός αναφοράς που χορηγείται από την αρμόδια τελωνειακή αρχή στην απόφαση (στο εξής: αριθμός αναφοράς άδειας)· 
            
            
               γ)η αρχή που χορήγησε την άδεια·
            
            
               δ)η ημερομηνία έναρξης ισχύος της άδειας.
            
            
               4.Οι διατάξεις της τελωνειακής νομοθεσίας της Ένωσης σχετικά με τις αποφάσεις που αφορούν την εφαρμογή της τελωνειακής νομοθεσίας εφαρμόζονται στις αιτήσεις και στις άδειες που αναφέρονται στο παρόν άρθρο, μεταξύ άλλων, όσον αφορά την παρακολούθηση. 
            
            
               5.Σε περιπτώσεις που η αρμόδια τελωνειακή αρχή του Ηνωμένου Βασιλείου διαπιστώσει εσκεμμένη κατάχρηση άδειας ή παραβιάσεις των όρων για τη χορήγηση άδειας, οι οποίοι καθορίζονται στην παρούσα απόφαση, η αρχή αναστέλλει ή ανακαλεί την άδεια.
            
            
               Άρθρο 6
            
            
               Γενικοί όροι χορήγησης άδειας
            
            
               Για τους σκοπούς του άρθρου 3 παράγραφος 1 στοιχείο α) σημείο ii) και στοιχείο β) σημείο ii), μπορεί να χορηγηθεί άδεια σε αιτούντες οι οποίοι: 
            
            
               α)πληρούν τα ακόλουθα κριτήρια εγκατάστασης: 
            
            
               i)είναι εγκατεστημένοι στη Βόρεια Ιρλανδία ή έχουν σταθερό τόπο επιχειρηματικής δραστηριότητας στη Βόρεια Ιρλανδία 
            
            
               –όπου υπάρχει διαρκώς ανθρώπινο δυναμικό και τεχνικοί πόροι· και 
            
            
               –απ’ όπου τα εμπορεύματα πωλούνται στους τελικούς καταναλωτές ή παρέχονται για τελική χρήση από τους τελικούς καταναλωτές· και 
            
            
               –όπου οι τελωνειακές, οι εμπορικές και οι μεταφορικές καταχωρίσεις και πληροφορίες είναι διαθέσιμες ή προσβάσιμες στη Βόρεια Ιρλανδία, και
            
            
               ii)σε περίπτωση που δεν είναι εγκατεστημένοι στη Βόρεια Ιρλανδία, οι τελωνειακές τους δραστηριότητες διεξάγονται στο Ηνωμένο Βασίλειο και έχουν έμμεσο τελωνειακό αντιπρόσωπο στη Βόρεια Ιρλανδία· 
            
            
               β)αναλαμβάνουν τη δέσμευση να μεταφέρουν εμπορεύματα στη Βόρεια Ιρλανδία αποκλειστικά προς πώληση σε τελικούς καταναλωτές ή τελική χρήση από τελικούς καταναλωτές, ακόμη και όταν τα εν λόγω εμπορεύματα έχουν υποβληθεί σε μη εμπορική μεταποίηση σύμφωνα με το άρθρο 2 πριν από την πώλησή τους σε τελικούς καταναλωτές ή την τελική τους χρήση από τελικούς καταναλωτές· και, σε περίπτωση πώλησης σε τελικούς καταναλωτές στη Βόρεια Ιρλανδία, αναλαμβάνουν τη δέσμευση ότι η πώληση θα γίνει από ένα ή περισσότερα υλικά σημεία πώλησης στη Βόρεια Ιρλανδία, από τα οποία πραγματοποιούνται απευθείας υλικές πωλήσεις σε τελικούς καταναλωτές.
            
            
               Άρθρο 7
            
            
               Ειδικοί όροι χορήγησης άδειας 
            
            
               1.Για τους σκοπούς του άρθρου 3 παράγραφος 1 στοιχείο α) σημείο ii) και στοιχείο β) σημείο ii), άδεια για τη μεταφορά εμπορευμάτων στη Βόρεια Ιρλανδία χορηγείται μόνο σε αιτούντες που πληρούν τους όρους του άρθρου 6 και τις ακόλουθες προϋποθέσεις: 
            
            
               α)ο αιτών δηλώνει ότι θα υποβάλει διασάφηση για θέση σε ελεύθερη κυκλοφορία για εμπορεύματα που εισέρχονται στη Βόρεια Ιρλανδία σύμφωνα με το άρθρο 3 παράγραφος 1 στοιχείο α) σημείο ii) ή στοιχείο β) σημείο ii)· 
            
         
         
            
               β)ο αιτών πρέπει να μην έχει διαπράξει σοβαρή παράβαση ή επανειλημμένες παραβάσεις της τελωνειακής νομοθεσίας και των φορολογικών κανόνων, ενώ πρέπει να μην έχει καταδικαστεί για σοβαρά ποινικά αδικήματα σχετιζόμενα με την οικονομική δραστηριότητά του·
            
            
               γ)όσον αφορά εμπορεύματα που πρόκειται να δηλωθούν ως εμπορεύματα για τα οποία δεν υφίσταται κίνδυνος, ο αιτών αποδεικνύει ότι διαθέτει υψηλό επίπεδο ελέγχου των δραστηριοτήτων του και της ροής των εμπορευμάτων, μέσω συστήματος διαχείρισης των εμπορικών και, κατά περίπτωση, των μεταφορικών καταχωρίσεων, το οποίο επιτρέπει τους κατάλληλους ελέγχους και την παροχή αποδεικτικών στοιχείων προς υποστήριξη της αναληφθείσας δέσμευσης του άρθρου 6 στοιχείο β).
            
            
               2.Άδειες χορηγούνται μόνον εάν η τελωνειακή αρχή κρίνει ότι θα είναι σε θέση να διενεργεί ελέγχους χωρίς δυσανάλογη διοικητική επιβάρυνση, συμπεριλαμβανομένου του ελέγχου των στοιχείων που αποδεικνύουν ότι τα εμπορεύματα πωλήθηκαν σε τελικούς καταναλωτές ή υπόκειντο σε τελική χρήση από τελικούς καταναλωτές.
            
            
               3.Κατά τη διάρκεια της περιόδου που λήγει δύο μήνες μετά την έναρξη ισχύος της παρούσας απόφασης, μπορεί να χορηγηθεί προσωρινή άδεια, εάν ο αιτών έχει υποβάλει πλήρη αίτηση, συμμορφώνεται με την παράγραφο 1 στοιχείο β) και δηλώσει ότι πληροί τους λοιπούς όρους για τη χορήγηση άδειας. Η διάρκεια της προσωρινής άδειας περιορίζεται σε τέσσερις μήνες, μετά την παρέλευση των οποίων πρέπει να έχει χορηγηθεί μόνιμη άδεια προκειμένου ο επιχειρηματίας να διατηρήσει την άδεια.
            
            
               Άρθρο 8
            
            
               Ανταλλαγή πληροφοριών σχετικά με την εφαρμογή του άρθρου 5 παράγραφοι 1 και 2 του πρωτοκόλλου
            
            
               1.Χωρίς να θίγονται οι υποχρεώσεις που υπέχει δυνάμει του άρθρου 5 παράγραφος 4 του πρωτοκόλλου, σε συνδυασμό με τον κανονισμό (EΚ) αριθ. 638/2004 του Ευρωπαϊκού Κοινοβουλίου και του Συμβουλίου(
                  1
               ) και τον κανονισμό (EΚ) αριθ. 471/2009 του Ευρωπαϊκού Κοινοβουλίου και του Συμβουλίου(
                  2
               ), το Ηνωμένο Βασίλειο παρέχει στην ΄Ενωση πληροφορίες σχετικά με την εφαρμογή του άρθρου 5 παράγραφοι 1 και 2 του πρωτοκόλλου, καθώς και της παρούσας απόφασης, σε μηνιαία βάση. Οι πληροφορίες αυτές περιλαμβάνουν τους όγκους και τις αξίες, σε συγκεντρωτική μορφή και ανά αποστολή, καθώς και τα μέσα μεταφοράς, που αφορούν: 
            
            
               α)εμπορεύματα που εισέρχονται στη Βόρεια Ιρλανδία για τα οποία δεν καταβάλλονταν δασμοί σύμφωνα με το άρθρο 5 παράγραφος 1 πρώτο εδάφιο του πρωτοκόλλου· 
            
            
               β)εμπορεύματα που εισέρχονται στη Βόρεια Ιρλανδία για τα οποία οι καταβλητέοι δασμοί ήταν εκείνοι που εφαρμόζονται στο Ηνωμένο Βασίλειο σύμφωνα με το άρθρο 5 παράγραφος 1 δεύτερο εδάφιο του πρωτοκόλλου· και 
            
            
               γ)εμπορεύματα που εισέρχονται στη Βόρεια Ιρλανδία για τα οποία οι καταβλητέοι δασμοί ήταν σύμφωνοι με το κοινό δασμολόγιο της Ένωσης.
            
            
               2.Το Ηνωμένο Βασίλειο παρέχει τις πληροφορίες που αναφέρονται στην παράγραφο 1 την 15η εργάσιμη ημέρα του μήνα που ακολουθεί τον μήνα για τον οποίο παρέχονται οι πληροφορίες.
            
            
               3.Οι πληροφορίες παρέχονται με τη χρήση ηλεκτρονικών τεχνικών επεξεργασίας δεδομένων. 
            
            
               4.Κατόπιν αιτήματος των εκπροσώπων της Ένωσης που αναφέρονται στην {να προστεθεί παραπομπή στην απόφαση της μικτής επιτροπής σχετικά με την παρουσία της Ένωσης} και τουλάχιστον δύο φορές ετησίως, οι αρμόδιες αρχές του Ηνωμένου Βασιλείου παρέχουν στους εν λόγω εκπροσώπους, σε συγκεντρωτική μορφή και ανά έντυπο άδειας, πληροφορίες σχετικά με τις άδειες που χορηγήθηκαν σύμφωνα με τα άρθρα 5 έως 7, συμπεριλαμβανομένων των αριθμών των αδειών που έγιναν δεκτές, απορρίφθηκαν και ανακλήθηκαν.
            
            
               5.Η τακτική διαβίβαση των προαναφερόμενων πληροφοριών αρχίζει το συντομότερο δυνατόν και το αργότερο έως τις 15 Απριλίου 2021. Η πρώτη διαβίβαση πληροφοριών καλύπτει πληροφορίες για την περίοδο από την 1η Ιανουαρίου 2021 έως το τέλος του μήνα που προηγείται της μεταφοράς. 
            
            
               Άρθρο 9
            
            
               Επανεξέταση και παύση 
            
            
               Εάν ένα μέρος θεωρεί ότι υπάρχει σημαντική εκτροπή του εμπορίου, απάτη ή άλλες παράνομες δραστηριότητες, το εν λόγω μέρος ενημερώνει το άλλο μέρος στο πλαίσιο της μικτής επιτροπής έως την 1η Αυγούστου 2023, και τα μέρη καταβάλλουν κάθε δυνατή προσπάθεια για την εξεύρεση αμοιβαία ικανοποιητικής λύσης στο ζήτημα. Εάν τα μέρη δεν καταλήξουν σε αμοιβαία ικανοποιητική λύση, το άρθρο 3 παράγραφος 1 στοιχείο α) σημείο ii), στοιχείο β) σημείο ii) και τα άρθρα 5 έως 8 της παρούσας απόφασης παύουν να ισχύουν από την 1η Αυγούστου 2024, εκτός εάν η μικτή επιτροπή αποφασίσει πριν από την 1η Απριλίου 2024 να συνεχίσει την εφαρμογή τους. 
            
            
               Σε περίπτωση που το άρθρο 3 παράγραφος 1 στοιχείο α) σημείο ii), στοιχείο β) σημείο ii) και τα άρθρα 5 έως 8 της παρούσας απόφασης παύσουν να ισχύουν σύμφωνα με το πρώτο εδάφιο, η μικτή επιτροπή τροποποιεί την παρούσα απόφαση έως την 1η Αυγούστου 2024, ώστε να καταστεί εφαρμοστέα κατάλληλη εναλλακτική διάταξη από την 1η Αυγούστου 2024, λαμβάνοντας υπόψη τις ειδικές συνθήκες στη Βόρεια Ιρλανδία και σεβόμενη πλήρως τη θέση της Βόρειας Ιρλανδίας στο τελωνειακό έδαφος του Ηνωμένου Βασιλείου. 
            
            
               Άρθρο 10
            
            
               Έναρξη ισχύος
            
         
         
            
               Η παρούσα απόφαση αρχίζει να ισχύει την 1η Ιανουαρίου 2021.
            
            
               ...,
            
            
               Για τη μικτή επιτροπή 
            
            
               Οι συμπρόεδροι
               
            
               Παράρτημα
            
            
               Αίτηση για άδεια εισόδου εμπορευμάτων στη Βόρεια Ιρλανδία για τελικούς καταναλωτές 
            
            
               (αναφέρεται στο άρθρο 5 της απόφασης)
            
            
               Πληροφορίες για την αίτηση
            
            
               1. Δικαιολογητικά έγγραφα
            
            
               Υποχρεωτικά δικαιολογητικά έγγραφα και πληροφορίες που πρέπει να παρέχουν όλοι οι αιτούντες:
            
            
               Πράξη σύστασης / απόδειξη μόνιμης επιχειρηματικής εγκατάστασης
            
            
               2. Άλλα δικαιολογητικά έγγραφα και πληροφορίες που πρέπει να παρέχει ο αιτών:
            
            
               Κάθε άλλο δικαιολογητικό έγγραφο ή πληροφορία που θεωρείται συναφές για τον έλεγχο της συμμόρφωσης του αιτούντος με τους όρους των άρθρων 6 και 7 της απόφασης. 
            
            
               Παρέχετε πληροφορίες σχετικά με το είδος και, κατά περίπτωση, τον αριθμό αναγνώρισης και/ή την ημερομηνία έκδοσης του/των δικαιολογητικού/-ών εγγράφου/-ων που επισυνάπτεται/-ονται στην αίτηση. Αναφέρετε επίσης τον συνολικό αριθμό των συνημμένων εγγράφων.
            
            
               3. Ημερομηνία και υπογραφή του αιτούντος
            
            
               Οι αιτήσεις που υποβάλλονται με τη χρήση ηλεκτρονικής τεχνικής επεξεργασίας δεδομένων επικυρώνονται από το πρόσωπο που υποβάλλει την αίτηση.
            
            
               Ημερομηνία κατά την οποία ο αιτών υπέγραψε ή επικύρωσε με άλλο τρόπο την αίτηση.
            
            
               Στοιχεία του αιτούντος
            
            
               4. Αιτών
            
            
               Ο αιτών είναι το πρόσωπο που υποβάλλει αίτηση στις τελωνειακές αρχές για έκδοση απόφασης.
            
         
         
            
               Αναγράψτε το όνομα και τη διεύθυνση του ενδιαφερομένου.
            
            
               5. Αριθμός ταυτοποίησης αιτούντος
            
            
               Ο αιτών είναι το πρόσωπο που υποβάλλει αίτηση στις τελωνειακές αρχές για έκδοση απόφασης.
            
            
               Αναγράψτε τον αριθμό καταχώρισης και αναγνώρισης οικονομικών φορέων (αριθμός EORI) του ενδιαφερόμενου προσώπου, όπως προβλέπεται στο άρθρο 1 σημείο 18 του κατ’ εξουσιοδότηση κανονισμού (ΕΕ) 2015/2446 της Επιτροπής(
                  3
               ). 
            
            
               6. Νομικό καθεστώς του αιτούντος
            
            
               Το νομικό καθεστώς όπως αναφέρεται στην πράξη σύστασης.
            
            
               7. Αριθμός/-οί φορολογικού μητρώου ΦΠΑ
            
            
               Εάν έχει χορηγηθεί, αναγράψτε τον αριθμό φορολογικού μητρώου ΦΠΑ. 
            
            
               8. Επιχειρηματικές δραστηριότητες
            
            
               Παραθέστε πληροφορίες σχετικά με την επιχειρηματική δραστηριότητα του αιτούντος. Περιγράψτε εν συντομία την εμπορική σας δραστηριότητα και δηλώστε τον ρόλο σας στην αλυσίδα εφοδιασμού (π.χ. κατασκευαστής των εμπορευμάτων, εισαγωγέας, έμπορος λιανικής κ.λπ.). Διευκρινίστε:
            
            
               — την προβλεπόμενη χρήση των εισαγόμενων εμπορευμάτων, συμπεριλαμβανομένης περιγραφής του είδους των εμπορευμάτων, και αν υποβάλλονται σε οποιαδήποτε μεταποίηση.
            
            
               — εκτίμηση του αριθμού των τελωνειακών διασαφήσεων για τη θέση σε ελεύθερη κυκλοφορία που θα υποβάλλονται ετησίως για τα σχετικά εμπορεύματα.
            
            
               — το είδος των καταχωρίσεων, των συστημάτων και των ελέγχων που έχουν θεσπιστεί προς υποστήριξη της αναληφθείσας δέσμευσης του άρθρου 6 στοιχείο β).
            
            
               9. Ετήσιος κύκλος εργασιών
            
            
               Για τους σκοπούς του άρθρου 2 της απόφασης, αναγράψτε τον ετήσιο κύκλο εργασιών για το πλέον πρόσφατο πλήρες οικονομικό έτος. Εάν η επιχείρηση είναι νεοσύστατη, παρέχετε τις σχετικές καταχωρίσεις και πληροφορίες που καθιστούν δυνατή την εκτίμηση του αναμενόμενου κύκλου εργασιών, π.χ. πλέον πρόσφατες ταμειακές ροές, ισολογισμούς και προβλέψεις κερδών και ζημιών, εγκεκριμένα από τα διοικητικά στελέχη / τους εταίρους / τον μοναδικό ιδιοκτήτη.
            
            
               10. Υπεύθυνος επικοινωνίας σχετικά με την αίτηση
            
            
               Ο υπεύθυνος επικοινωνίας είναι αρμόδιος για την επικοινωνία με τις τελωνειακές αρχές όσον αφορά την αίτηση.
            
            
               Αναγράψτε το όνομα του υπεύθυνου επικοινωνίας και οποιοδήποτε από τα ακόλουθα: αριθμό τηλεφώνου, διεύθυνση ηλεκτρονικού ταχυδρομείου (κατά προτίμηση υπηρεσιακής ηλεκτρονικής θυρίδας).
            
            
               11. Πρόσωπο που διοικεί την αιτούσα εταιρεία ή ελέγχει τη διοίκησή της
            
            
               Για τους σκοπούς του άρθρου 7 στοιχείο β) της απόφασης, αναγράψτε το/τα όνομα/ονόματα και τα πλήρη στοιχεία του/των σχετικού/-ών προσώπου/-ων ανάλογα με τη νομική σύσταση / μορφή της αιτούσας εταιρείας, συγκεκριμένα: του διευθυντή / διευθύνοντα συμβούλου της εταιρείας και των μελών του διοικητικού συμβουλίου, εάν υπάρχουν. Τα στοιχεία θα πρέπει να περιλαμβάνουν: ονοματεπώνυμο και διεύθυνση, ημερομηνία γέννησης και αριθμό εθνικού δελτίου ταυτότητας.
            
         
         
            
               Ημερομηνίες, προθεσμίες, περίοδοι και τόποι
            
            
               12. Ημερομηνία ίδρυσης
            
            
               Αριθμητικώς – ημέρα, μήνας και έτος ίδρυσης.
            
            
               13. Διεύθυνση έδρας / διεύθυνση κατοικίας
            
            
               Πλήρης διεύθυνση του τόπου όπου είναι εγκατεστημένο / κατοικεί το πρόσωπο, συμπεριλαμβανομένου του κωδικού αναγνώρισης της χώρας ή του εδάφους.
            
            
               14. Τόπος τήρησης αρχείων
            
            
               Αναγράψτε την πλήρη διεύθυνση του/των τόπου/-ων όπου τηρούνται ή προβλέπεται να τηρούνται τα αρχεία του αιτούντος. Αντί της διεύθυνσης, μπορείτε να αναγράψετε τον κωδικό UN/LOCODE εφόσον προσδιορίζει επακριβώς τον σχετικό τόπο.
            
            
               15. Τόπος/-οι μεταποίησης ή χρήσης
            
            
               Αναφέρετε τη διεύθυνση του/των τόπου/-ων όπου τα εμπορεύματα θα μεταποιηθούν, κατά περίπτωση, και θα πωληθούν σε τελικούς καταναλωτές.
            
         
         
            
                  
                     (1)
                  
                        Κανονισμός (ΕΚ) αριθ. 638/2004 του Ευρωπαϊκού Κοινοβουλίου και του Συμβουλίου, της 31ης Μαρτίου 2004, σχετικά με τις κοινοτικές στατιστικές για τις συναλλαγές αγαθών μεταξύ κρατών μελών και την κατάργηση του κανονισμού (ΕΟΚ) αριθ. 3330/91 του Συμβουλίου (ΕΕ L102 της 7.4.2004, σ. 1).
               
               
                  
                     (2)
                  
                        Κανονισμός (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου, της 6ης Μαΐου 2009, για τις κοινοτικές στατιστικές του εξωτερικού εμπορίου με τις τρίτες χώρες και για την κατάργηση του κανονισμού (ΕΚ) αριθ. 1172/95 του Συμβουλίου (ΕΕ L152 της 16.6.2009, σ. 23).
               
               
                  
                     (3)
                  
                        Κατ’ εξουσιοδότηση κανονισμός (ΕΕ) 2015/2446 της Επιτροπής, της 28ης Ιουλίου 2015, για τη συμπλήρωση του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, όσον αφορά λεπτομερείς κανόνες σχετικούς με ορισμένες από τις διατάξεις του ενωσιακού τελωνειακού κώδικα (ΕΕ L343 της 28.12.2015, σ. 1).